               EUROPOS KOMISIJA
            Briuselis, 2020 08 05
            COM(2020) 357 final
            2020/0164(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtame Asociacijos komitete prekybos klausimais, dėl Susitarimo XIII priedo („Muitų teisės aktų derinimas“) atnaujinimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl Tarybos sprendimo, kuriuo nustatomos Sąjungos pozicijos, kurių turi būti laikomasi Asociacijos komitete prekybos klausimais, dėl Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimo XIII priedo („Muitų teisės aktų derinimas“), susijusio su 5 skyriumi („Muitinė ir prekybos palengvinimas“), atnaujinimo.

               2.Pasiūlymo aplinkybės

               2.1.Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimas

               Europos Sąjungos ir Europos atominės energijos bendrijos bei jų valstybių narių ir Gruzijos (toliau – Šalys) asociacijos susitarimu (toliau – Susitarimas) siekiama prisidėti prie Gruzijos ir Europos Sąjungos laipsniškos ekonominės integracijos ir politinės asociacijos stiprinimo. Susitarimas įsigaliojo 2016 m. liepos 1 d.

               2.2.Asociacijos komitetas

               Asociacijos komitetas – Susitarimu įsteigtas organas, kuris pagal Susitarimo 408 straipsnio 3 dalį turi įgaliojimus priimti sprendimus Susitarime numatytais atvejais ir tose srityse, kuriose Asociacijos taryba jam perdavė įgaliojimus. Sprendimai Šalims privalomi ir jos imasi tinkamų jų įgyvendinimo priemonių.

               Kaip nustatyta Susitarimo 408 straipsnio 4 dalyje, Asociacijos komitetas posėdžiauja prekybai skirtos sudėties, kai sprendžia visus klausimus, susijusius su Susitarimo IV antraštine dalimi („Prekyba ir su prekyba susiję klausimai“). Kaip nurodyta Asociacijos komiteto ir pakomitečių darbo tvarkos taisyklių (toliau – Darbo tvarkos taisyklės) 1 straipsnio 4 dalyje, Asociacijos komitetą prekybos klausimais sudaro Europos Komisijos ir Gruzijos vyresnieji pareigūnai, atsakingi už prekybą ir su prekyba susijusius klausimus. Pagal ES ir Gruzijos asociacijos tarybos sprendimo 1/2014
                  1
                II priedo 1 straipsnio 4 dalį Europos Komisijos arba Gruzijos atstovas, atsakingas už prekybą ir su prekyba susijusius klausimus, atlieka Asociacijos komiteto prekybos klausimais pirmininko funkcijas. Posėdžiuose taip pat dalyvauja Europos išorės veiksmų tarnybos atstovas.

               Pagal Susitarimo 408 straipsnio 3 dalį ir Darbo tvarkos taisyklių 11 straipsnio 1 dalį Asociacijos komitetas sprendimus priima bendru Šalių sutarimu, užbaigus atitinkamas vidaus procedūras. Kiekvieną sprendimą ar rekomendaciją pasirašo Asociacijos komiteto pirmininkas, o jų autentiškumą tvirtina Asociacijos komiteto sekretoriai.

               3.Pozicija, kurios turi būti laikomasi Sąjungos vardu

               3.1.Numatomi Asociacijos komiteto aktai

               Šiuo pasiūlymu dėl Tarybos sprendimo nustatoma Sąjungos pozicija dėl sprendimo, kuris Susitarimu įsteigtame Asociacijos komitete turi būti priimtas dėl XIII priedo („Muitų teisės aktų derinimas“), susijusio su 5 skyriumi („Muitinė ir prekybos palengvinimas“), atnaujinimu.

               Aktas, kurį turi priimti Asociacijos komitetas prekybos klausimais, yra teisinę galią turintis aktas. Numatomas aktas bus privalomas pagal tarptautinę teisę, kaip nustatyta Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimo 408 straipsnio 3 dalyje.

               XIII priedą reikia atnaujinti, kad būtų atsižvelgta į Sąjungos acquis pokyčius, kurių muitinės srityse atsirado nuo derybų dėl Susitarimo užbaigimo 2013 m. lapkričio mėn. Pasiūlymas dera su Susitarimo 406 ir 418 straipsniuose nustatytomis Šalių pareigomis.

               Šis pasiūlymas dera su kitomis Sąjungos išorės politikos sritimis, susijusiomis su Gruzija, visų pirma su Europos kaimynystės politika ir vystomojo bendradarbiavimo politika, ir padeda šių sričių politiką įgyvendinti.

               2008 m. buvo atliktas prekybos ir su prekyba susijusių Susitarimo nuostatų ex ante poveikio vertinimas, o 2012 m. Komisijos Prekybos GD atliko prekybos poveikio tvarumui vertinimas
                  2
               . Į jų rezultatus atsižvelgta derantis dėl išsamaus ir visapusiško laisvosios prekybos susitarimo. 2008 m. balandžio mėn. atlikus Europos Sąjungos ir Gruzijos laisvosios prekybos susitarimo ekonominio pagrįstumo, bendro ekonominio poveikio ir padarinių tyrimą patvirtinta, kad prekybos ir su prekyba susijusių nuostatų įgyvendinimas nepadarytų neigiamo poveikio Sąjungai, jos acquis ar politikai, o Gruzijos ekonominiam vystymuisi padarytų teigiamą poveikį. Pasiūlymas neturi neigiamo poveikio Sąjungos ekonominei, socialinei ar aplinkos politikai.

               Šiuo etapu Susitarimui REFIT procedūros netaikomos; dėl jo Sąjungos MVĮ nepatiria išlaidų ir nekyla jokių su skaitmenine aplinka susijusių problemų.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“.

               4.1.2.Taikymas aptariamuoju atveju

               Asociacijos komitetas – susitarimu, t. y. Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu, įsteigtas organas. Pagal Susitarimo 408 straipsnio 4 dalį Asociacijos komitetas posėdžiauja prekybai skirtos sudėties, kai sprendžia visus klausimus, susijusius su Susitarimo IV antraštine dalimi („Prekyba ir su prekyba susiję klausimai“).

               Susitarimo 406 straipsnio 3 dalyje numatyta, kad Asociacijos taryba turi įgaliojimus atnaujinti arba iš dalies keisti Susitarimo priedus. Pagal Susitarimo 408 straipsnio 2 dalį Asociacijos taryba gali perduoti Asociacijos komitetui bet kokius savo įgaliojimus, įskaitant įgaliojimą priimti privalomus vykdyti sprendimus. Asociacijos taryba 2014 m. lapkričio 17 d. Sprendimu Nr. 3/2014 perdavė Asociacijos komitetui prekybos klausimais įgaliojimą atnaujinti arba iš dalies pakeisti tam tikrus su prekyba susijusius priedus.

               Aktas, kurį turi priimti Asociacijos komitetas, yra teisinę galią turintis aktas. Numatomi aktai taps privalomi Šalims pagal Susitarimo 408 straipsnio 3 dalį. Numatomu aktu Susitarimo institucinė struktūra nepapildoma ir nekeičiama. Taigi Sąjungos pozicijos, kurių turi būti laikomasi ES ir Gruzijos Asociacijos komitete prekybos klausimais, turi būti nustatytos taikant SESV 218 straipsnio 9 dalį.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2. Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomų aktų tikslas ir turinys – palengvinti Šalių tarpusavio prekybą atnaujinant Susitarimo XIII priedą („Muitų teisės aktų derinimas“), susijusį su Susitarimo IV antraštinės dalies („Prekyba ir su prekyba susiję klausimai“) 5 skyriumi („Muitinė ir prekybos palengvinimas“). Taigi numatomas aktas patenka į bendros prekybos politikos taikymo sritį, kaip nurodyta 207 straipsnyje.

               Todėl siūlomo sprendimo materialinis teisinis pagrindas yra SESV 207 straipsnio 4 dalies pirma pastraipa.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su 218 straipsnio 9 dalimi.

               5.Siūlomo akto skelbimas

               Kadangi Asociacijos komiteto prekybos klausimais aktu bus iš dalies pakeistas Susitarimas, priimtą aktą tikslinga paskelbti Europos Sąjungos oficialiajame leidinyje.

               2020/0164 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtame Asociacijos komitete prekybos klausimais, dėl Susitarimo XIII priedo („Muitų teisės aktų derinimas“) atnaujinimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu 2014/494/ES Sąjunga sudarė Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimą (toliau – Susitarimas); jis įsigaliojo 2016 m. liepos 1 d.;

               (2)pagal Susitarimo 406 straipsnio 3 dalį Asociacijos taryba turi įgaliojimus atnaujinti arba iš dalies keisti Susitarimo priedus;

               (3)Pagal Susitarimo 408 straipsnio 2 dalį Asociacijos taryba gali perduoti Asociacijos komitetui bet kokius savo įgaliojimus, įskaitant įgaliojimą priimti privalomus vykdyti sprendimus.

               (4)pagal 2014 m. lapkričio 17 d. Asociacijos tarybos sprendimo Nr. 3/2014 1 straipsnį Asociacijos taryba Asociacijos komitetui prekybos klausimais perdavė įgaliojimus atnaujinti arba iš dalies keisti Susitarimo priedus, susijusius, be kita ko, su Susitarimo IV antraštinės dalies („Prekyba ir su prekyba susiję klausimai“) 5 skyriumi („Muitinė ir prekybos palengvinimas“), jeigu 5 skyriuje nėra konkrečių nuostatų dėl to priedo atnaujinimo arba pakeitimo;

               (5)kitame posėdyje Asociacijos komitetas prekybos klausimais turi priimti sprendimą dėl Susitarimo XIII priedo („Muitų teisės aktų derinimas“), susijusio su 5 skyriumi („Muitinė ir prekybos palengvinimas“), atnaujinimo;

               (6)tikslinga nustatyti poziciją, kurios Sąjungos vardu turi būti laikomasi Asociacijos komitete prekybos klausimais, nes numatomas sprendimas bus privalomas Sąjungai,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi ES ir Gruzijos Asociacijos komiteto prekybos klausimais posėdyje, dėl XIII priedo („Muitų teisės aktų derinimas“), susijusio su muitine ir prekybos palengvinimu, atnaujinimo, grindžiama prie šio sprendimo pridedamu projektu.

               2 straipsnis

               Priimtas Asociacijos komiteto prekybos klausimais sprendimas skelbiamas Europos Sąjungos oficialiajame leidinyje.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 321, 2015 12 5, p. 60–69.

                     (2)

                        https://ec.europa.eu/trade/policy/policy-making/analysis/policy-evaluation/sustainability-impact-assessments/

    ---documentbreak---

               EUROPOS KOMISIJA
            Briuselis, 2020 08 05
            COM(2020) 357 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimu įsteigtame Asociacijos komitete prekybos klausimais, dėl Susitarimo XIII priedo („Muitų teisės aktų derinimas“) atnaujinimo

               PRIEDĖLIS

               ES ir Gruzijos asociacijos komiteto prekybos klausimais sprendimas Nr. .../2020

               2020 m. xx  xx d.

               dėl Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimo XIII priedo („Muitų teisės aktų derinimas“), susijusio su 5 skyriumi, dalinio keitimo

               ASOCIACIJOS KOMITETAS PREKYBOS KLAUSIMAIS,

               atsižvelgdamas į Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimą, ypač į jo 84 straipsnį ir 465 straipsnio 3 dalį,

               kadangi:

               (1)2014 m. birželio 27 d. pasirašytas Europos Sąjungos, Europos atominės energijos bendrijos bei jų valstybių narių ir Gruzijos asociacijos susitarimas (toliau – Susitarimas); jis įsigaliojo 2016 m. liepos mėn.;

               (2)Susitarimo preambulėje pripažįstamas Šalių siekis spartinti reformų ir teisės aktų derinimo procesą Gruzijoje ir taip skatinti laipsnišką ekonominę integraciją ir stiprinti politinę asociaciją, taip pat siekti ekonominės integracijos užtikrinant visapusišką reglamentavimo derinimą;

               (3)pagal Susitarimo 75 straipsnį Gruzija įsipareigojo suderinti savo teisės aktus su ES muitų teisės aktais, išdėstytais Susitarimo XIII priede;

               (4)atsižvelgiant į tai, kad nuo derybų dėl Susitarimo užbaigimo XIII priede („Muitų teisės aktų derinimas“) nurodyta ES acquis labai pasikeitė; šie pokyčiai turėtų atsispindėti Susitarimo XIII priede,

               PRIĖMĖ ŠĮ SPRENDIMĄ:

               1 straipsnis

               Susitarimo XIII priedas („Muitų teisės aktų derinimas“) pakeičiamas šio sprendimo priedu.

               2 straipsnis

               Šis sprendimas parengtas anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir gruzinų kalbomis; visi tekstai yra vienodai autentiški.

               3 straipsnis

               Šis sprendimas įsigalioja jo priėmimo dieną.

               Priimta …

                        Asociacijos komiteto

                        prekybos klausimais vardu

                        Pirmininkas

                        Sekretoriai

               PRIEDAS

               SU 5 SKYRIUMI SUSIJĘS XIII PRIEDAS

               Muitų teisės aktų derinimas

               Muitinės kodeksas

               2013 m. spalio 9 d. Tarybos reglamentas (ES) Nr. 952/2013, kuriuo nustatomas Sąjungos muitinės kodeksas

               Tvarkaraštis. Gruzijos teisės aktai su minėto reglamento nuostatomis, išskyrus 1 straipsnio, 4 straipsnio, 27 straipsnio 1 dalies b punkto, 53 straipsnio, 81 straipsnio, 82 straipsnio, 87 straipsnio 4 dalies, 89 straipsnio 2 dalies a punkto, 155–157 straipsnių, 211 straipsnio 4 dalies b punkto, 227 straipsnio, 233 straipsnio 1 dalies c punkto ir 284–288 straipsnių nuostatas, suderinami per ketverius metus nuo šio susitarimo įsigaliojimo.

               Šalys persvarsto Sąjungos muitinės kodekso 210 straipsnio (dėl specialiųjų procedūrų) derinimą iki pasibaigiant pirmiau nurodytam derinimo laikotarpiui.

               Su 247 straipsniu teisės aktai derinami dedant visas pastangas.

               Bendrasis tranzitas ir bendrasis administracinis dokumentas (BAD)

               1987 m. gegužės 20 d. Konvencija dėl prekybos prekėmis formalumų supaprastinimo

               1987 m. gegužės 20 d. Konvencija dėl bendrosios tranzito procedūros

               Tvarkaraštis. Gruzijos teisės aktai su minėtų konvencijų nuostatomis suderinami (Gruzijai galbūt prisijungus prie tų konvencijų) per ketverius metus nuo šio susitarimo įsigaliojimo.

               Atleidimas nuo muitų

               2009 m. lapkričio 16 d. Tarybos reglamentas (EB) Nr. 1186/2009, nustatantis Bendrijos atleidimo nuo muitų sistemą

               Tvarkaraštis. Gruzijos teisės aktai su minėto reglamento I ir II antraštinėmis dalimis suderinami per ketverius metus nuo šio susitarimo įsigaliojimo.

               Intelektinės nuosavybės teisių apsauga

               2013 m. birželio 12 d. Europos Parlamento ir Tarybos reglamentas (ES) Nr. 608/2013 dėl muitinės atliekamo intelektinės nuosavybės teisių vykdymo užtikrinimo

               Tvarkaraštis. Gruzijos teisės aktai su minėto reglamento nuostatomis, išskyrus 26 straipsnio nuostatas, suderinami per trejus metus nuo šio susitarimo įsigaliojimo. Tai, kad Gruzijai tenka pareiga savo teisės aktus suderinti su Reglamentu (ES) Nr. 608/2013, savaime nereiškia, kad ji privalo taikyti priemones, kai intelektinės nuosavybės teisė nesaugoma pagal jos intelektinės nuosavybės materialinės teisės aktus ir taisykles.


               EUROPOS KOMISIJA
            Briuselis, 2020 08 07
            COM(2020) 361 final
            2020/0166(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Muitinės konvencijos dėl tarptautinio krovinių gabenimo su TIR knygelėmis administraciniame komitete, dėl pasiūlymo iš dalies pakeisti Konvenciją

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas yra susijęs su sprendimu, kuriuo nustatoma pozicija, kurios Sąjungos vardu turi būti laikomasi Muitinės konvencija dėl tarptautinio krovinių gabenimo su TIR
                  1
                knygelėmis (toliau – TIR konvencija) įsteigtame Administraciniame komitete dėl numatomų  kelių pakeitimų TIR konvencijoje priėmimu.

               2.Pasiūlymo aplinkybės

               2.1.Muitinės konvencija dėl tarptautinio krovinių gabenimo su TIR knygelėmis

               1975 m. lapkričio 14 d. Muitinės konvencija dėl tarptautinio krovinių gabenimo su TIR knygelėmis (toliau – TIR konvencija) siekiama supaprastinti tarptautinių krovinių gabenimą nuo išvykimo muitinės įstaigos iki paskirties muitinės įstaigos ir per tiek šalių, kiek reikia. Susitarimas įsigaliojo 1978 m. Nuo 2019 m. lapkričio mėn. Konvencijos susitariančiosiomis šalimis yra 76 šalys – 75 valstybės ir Europos Sąjunga. Europos Sąjunga yra TIR konvencijos susitariančioji šalis
                  2
                nuo 1983 m. birželio 20 d., o visos valstybės narės taip pat yra TIR konvencijos susitariančiosios šalys.

               2.2.Administracinis komitetas

               Administracinis komitetas veikia vadovaudamasis Muitinės konvencija dėl tarptautinio krovinių gabenimo su TIR knygelėmis. Administracinis komitetas svarsto ir priima TIR konvencijos pakeitimus. Pasiūlymai teikiami balsavimui; kiekviena valstybė, kuri yra susitariančioji šalis, ir kuriai atstovaujama Administracinio komiteto sesijoje, turi vieną balsą. Sąjunga turi išimtinę kompetenciją muitų srityje, kurią reguliuoja TIR konvencija. Tačiau Sąjunga, kaip muitų ir ekonominė sąjunga, pagal Konvencijos 52 straipsnio 3 dalį, be savo valstybių narių balsavimo teisių, kitų teisių neturi. Visos valstybės narės yra susitariančiosios šalys, turinčios balsavimo teisę.

               TIR konvencijos pakeitimai priimami dviejų trečdalių dalyvaujančių ir balsuojančių susitariančiųjų šalių balsų dauguma. Sprendimui priimti reikalingas kvorumas, kurį sudaro ne mažiau kaip vienas trečdalis valstybių, kurios yra susitariančiosios šalys.

               2.3.Numatomas Administracinio komiteto aktas

               Per savo 73-iąją sesiją, įvyksiančią 2020 m. spalio mėn., Administracinis komitetas turi priimti sprendimą dėl siūlomų Muitinės konvencijos dėl tarptautinio krovinių gabenimo su TIR knygelėmis siūlomų pakeitimų priėmimo (toliau – numatomas aktas).

               Numatomo akto tikslai:

               užtikrinti, kad kompetentingos institucijos, perduodamos TIR vykdomajai tarybai (TIRExB) informaciją apie turėtojų leidimus naudoti TIR knygeles arba tokių leidimų panaikinimą, vietoj popierinės tipinės leidimo suteikimo formos (TLSF) privalomai naudotųsi elektronine Tarptautine TIR duomenų baze (TTDB);

               užtikrinti privalomą muitinės įstaigų, patvirtintų TIR operacijoms atlikti, sąrašo paskelbimą TTDB;

               leisti, kad susitariančios šalys suteiktų galimybę, laikydamosi nacionalinės teisės aktų, tinkamai įgaliotiems subjektams taikyti Konvencijos nuostatas palankesnėmis sąlygomis;

               patikslinti TIR konvencijos tekstą dėl nustatyto maršruto taikymo muitų Sąjungoje ir atnaujinti TIR knygelės informaciją dėl didžiausios garantinės sumos už alkoholį ir (arba) tabaką.

               Pagal TIR konvencijos 59 ir 60 straipsnius numatomas aktas taps privalomas susitariančiosioms šalims.

               59 straipsnis yra susijęs su TIR konvencijos pagrindinio teksto pakeitimais, ir jame nustatyta, kad: „Kiekvienas pasiūlytas pakeitimas, išskyrus 60 straipsnyje numatytus atvejus, perduotas laikantis ankstesnės straipsnio dalies, visoms Susitariančiosioms šalims įsigalioja po trijų mėnesių, pasibaigus dvylikos mėnesių laikotarpiui nuo pakeitimo perdavimo dienos, jei per tą laiką Jungtinių Tautų Generalinis Sekretorius dėl pasiūlyto pakeitimo negavo nė vienos valstybės Susitariančiosios šalies prieštaravimų. Jeigu dėl siūlomo pakeitimo pateikiamas prieštaravimas pagal šio straipsnio 3 dalies nuostatas, pakeitimas laikomas nepriimtu ir neturi jokios galios.“

               60 straipsnis yra susijęs su TIR konvencijos priedų pakeitimais, ir jame nustatyta: „Kiekvienas siūlomas 1, 2, 3, 4, 5, 6, 7, 8, 9 ir 10 priedų pakeitimas, svarstytas pagal 59 straipsnio 1 ir 2 dalis, įsigalioja tą dieną, kurią nustato Administracinis komitetas jo priėmimo metu, jeigu iki ankstesnės dienos, kurią Administracinis komitetas nustato tuo pačiu metu, vienas penktadalis valstybių Susitariančiųjų šalių arba penkios valstybės Susitariančiosios šalys, atsižvelgiant į tai, kuris skaičius yra mažesnis, nepraneša Jungtinių Tautų Generaliniam Sekretoriui, kad prieštarauja dėl pakeitimo. Šioje straipsnio dalyje nurodytus terminus Administracinis komitetas nustato dviejų trečdalių dalyvavusių ir balsavusių narių balsų dauguma.“

               3.Pozicija, kurios turi būti laikomasi Sąjungos vardu

               Šis pakeitimų rinkinys pagreitins TIR konvencijos modernizavimą, kuris jau gerokai pasistūmėjo į priekį priėmus istoriškai svarbų būsimos eTIR tarptautinės sistemos teisinį pagrindą 2020 m. vasario mėn. įvykusioje Administracinio komiteto 72-ojoje sesijoje. Jame taip pat bus paaiškinti techniniai TIR konvencijos teksto aspektai.

               Pirma, TIR konvencijos susitariančiosios šalys, įvesdamos reikalavimą privalomai naudoti TTDB taikomąją programą įgaliotųjų TIR knygelės turėtojų duomenims perduoti TIRExB, ir sukurdamos TIR atvirą ir patikimą internetinę tarptautinę muitinės įstaigų duomenų bazę, palengvina būsimo TIR knygelės skaitmeninimo sąlygas ir didina TIR duomenų patikimumą.

               Tuo tikslu bus iš dalies pakeistas 38 straipsnis, su juo susijusios aiškinamosios pastabos ir 9 priedas, kad garantuojančiosios asociacijos būtų įpareigotos nedelsiant perduoti TIRExB visus duomenis apie subjektus, įgaliotus taikyti TIR procedūrą. Be to, naujame 45 straipsnio aiškinamajame rašte bus nurodyta, kad išvykimo muitinės įstaigų, tarpinių muitinės įstaigų ir paskirties muitinės įstaigų, patvirtintų TIR operacijoms atlikti, sąrašas turi būti skelbiamas naudojant elektroninę taikomąją programą, prižiūrimą TIR vykdomosios tarybos (TTDB).

               Sąjunga jau taiko TTDB ir remia visoms TIR konvencijos susitariančiosioms šalims privalomą TTDB naudojimą, nes tai padės siekti bendro Sąjungos muitų politikoje numatyto tikslo palengvinant susitariančiųjų šalių, asociacijų ir tarptautinių organizacijų keitimąsi elektroniniais duomenimis realiuoju laiku dar plačiau taikyti skaitmeninę TIR procedūrą.

               Antra, 6 priedo 49 straipsnį papildžius nauja aiškinamąja pastaba, susitariančiosios šalys galės savanoriškai taikyti palankesnes Konvencijos nuostatų taikymo sąlygas.

               Tas sąlygas bus leidžiama taikyti tik tada, jei jos apims tinkamą TIR procedūros eigą užtikrinančių technologijų taikymą, aiškius nurodymus įgaliotiems subjektams atlikti konkrečias užduotis, kurios paprastai pagal TIR konvenciją pavedamos muitinėms, ir tokį duomenų saugojimo sistemos naudojimą, kuris suteikia galimybę muitinei atlikti muitinį tikrinimą ir prižiūrėti procedūrą.

               Sąjunga palaiko susitariančiosioms šalims numatytą naują galimybę taikyti palankesnes sąlygas TIR įgaliotam turėtojui, kad jis išliktų patrauklus ekonominės veiklos vykdytojams.

               Galiausiai, 20 straipsnio ir 8 straipsnio aiškinamosios pastabos pakeitimai galėtų būti laikomi techniniais, nes juose atitinkamai paaiškinamas nustatyto maršruto taikymas muitų sąjungoje ir atnaujinama informacija tabako ir (arba) alkoholio TIR knygelėje dėl didžiausios sumos, kurios, kaip garantijos, gali būti reikalaujama iš garantuojančiosios asociacijos.

               Konsultacijos dėl pasiūlytų dalinių pakeitimų su valstybėmis narėmis vyko TIR muitinių ekspertų grupėje (koordinavimas, Ženeva). Tolesnės konsultacijos vyko Jungtinių Tautų Europos ekonomikos komisijos (UNECE) Su transportu susijusių muitinės klausimų darbo grupės sesijose.

               Iš vidaus koordinavimo veiklos ir bendrų diskusijų su valstybėmis narėmis TIR muitinių ekspertų grupėje aiškiai matyti, kad daugelis pritaria siūlomiems pakeitimams. Su Europos duomenų apsaugos priežiūros pareigūnu konsultuotasi 2020 m. kovo 23 d. raštu ir, nepaisant priminimo, iki 2020 m. birželio 11 d. jis atsakymo nepateikė.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               Administracinis komitetas yra įsteigtas susitarimu, konkrečiai, Muitinės konvencija dėl tarptautinio krovinių gabenimo su TIR knygelėmis.

               Aktas, kurį turi priimti Administracinis komitetas, yra teisinę galią turintis aktas. Numatomas aktas bus privalomas pagal tarptautinę teisę, vadovaujantis Muitinės konvencijos dėl tarptautinio krovinių gabenimo su TIR knygelėmis 59 ir 60 straipsniais.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika.

               Todėl siūlomo sprendimo materialinis teisinis pagrindas yra SESV 207 straipsnio 4 dalies pirma pastraipa.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               5.Numatomo akto skelbimas

               Administracinio komiteto aktu bus iš dalies pakeista Muitinės konvencija dėl tarptautinio krovinių gabenimo su TIR knygelėmis ir jos priedai, todėl tikslinga priimtą aktą paskelbti Europos Sąjungos oficialiajame leidinyje.

               2020/0166 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Muitinės konvencijos dėl tarptautinio krovinių gabenimo su TIR knygelėmis administraciniame komitete, dėl pasiūlymo iš dalies pakeisti Konvenciją

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos reglamentu (EEB) Nr. 2112/78
                  4
                Europos ekonominės bendrijos vardu buvo patvirtinta ir Bendrijoje 1983 m. birželio 20 d.
                  5
                įsigaliojo 1975 m. lapkričio 14 d. Muitinės konvencija dėl tarptautinio krovinių gabenimo su TIR knygelėmis (toliau – TIR konvencija);

               (2)TIR konvencijos suvestinė redakcija paskelbta Tarybos sprendimo 2009/477/EB priede; sprendime nustatyta, kad būsimus TIR konvencijos pakeitimus Komisija turi skelbti Europos Sąjungos oficialiajame leidinyje, nurodydama jų įsigaliojimo datą;

               (3)pagal TIR konvencijos 59 ir 60 straipsnius TIR konvencijos administracinis komitetas (toliau – Administracinis komitetas) gali priimti TIR konvencijos ir jos priedų pakeitimus dviejų trečdalių dalyvavusių ir balsavusių susitariančiųjų šalių balsų dauguma;

               (4)Administracinis komitetas per savo 2020 m. spalio 15 d. įvyksiančią 73-iąją ar vėlesnę sesija turi priimti kelis TIR konvencijos ir jos priedų pakeitimus;

               (5)tikslinga nustatyti poziciją, kurios Sąjungos vardu turi būti laikomasi Administraciniame komitete, nes daliniai pakeitimai bus privalomi Sąjungai;

               (6)siekiant paspartinti TIR režimo modernizavimą, būtina nustatyti, kad kompetentingos institucijos TIR vykdomajai tarybai privalėtų elektroniniu būdu perduoti duomenis apie TIR knygelių turėtojų leidimus ir tokių leidimų panaikinimą, ir sukurti patikimą tarptautinę internetinę muitinės įstaigų, registruojančių prekių gabenimą su TIR knygele, duomenų bazę, iš dalies pakeičiant TIR konvencijos 38 straipsnį ir 9 priedą bei sukuriant naują TIR konvencijos 45 straipsnio aiškinamąją pastabą;

               (7)siekiant padidinti TIR konvencijos patrauklumą ekonominės veiklos vykdytojams ir muitinėms, būtina numatyti, kad susitariančiosios šalys galėtų taikyti tinkamai įgaliotiems subjektams palankesnes sąlygas taikant TIR konvencijos nuostatas ir tuo tikslu parengti naują TIR konvencijos 49 straipsnio aiškinamąją pastabą;

               (8)siekiant paaiškinti TIR konvencijos nuostatas, būtina patikslinti nustatyto maršruto taikymą muitų sąjungoje, iš dalies pakeičiant TIR konvencijos 20 straipsnį ir padidinant rekomenduojamą didžiausią sumą, kurios galima reikalauti iš garantuojančiųjų asociacijų dėl tabako ir alkoholio prekių, gabenamų su TIR knygelėmis, iš dalies pakeičiant TIR konvencijos 8 straipsnio aiškinamąją pastabą;

               (9)todėl pozicija, kurios turi būti laikomasi Sąjungos vardu Administraciniame komitete, turėtų būti grindžiama prie šio sprendimo pridedamu pakeitimų projektu. Tai nedaro poveikio galimybei atlikti neesminius pakeitimų projekto pakeitimus, dėl kurių Sąjungos atstovai TIR konvencijos administraciniame komitete turi susitarti be kito Tarybos sprendimo;

               (10)Sąjungos poziciją pareiškia Komisija. Sąjungos valstybės narės, veikdamos kartu Sąjungos interesų labui, pareiškia Sąjungos poziciją TIR konvencijos administraciniame komitete, kai vyksta oficialus balsavimas,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Muitinės konvencijos dėl tarptautinio krovinių gabenimo su TIR knygelėmis administracinio komiteto 73-iojoje arba vėlesnėje sesijoje, grindžiama prie šio sprendimo pridėtu pakeitimų projektu.

               2 straipsnis

               1 straipsnyje nurodytą poziciją pareiškia Komisija. Sąjungos valstybės narės, veikdamos kartu Sąjungos interesų labui, pareiškia Sąjungos poziciją TIR konvencijos administraciniame komitete, kai vyksta oficialus balsavimas.

               3 straipsnis

               Šis sprendimas skirtas valstybėms narėms ir Komisijai.

               Priimta Briuselyje

                     Tarybos vardu

                     Pirmininkas

                     (1)

                        TIR (pranc. Transports Internationaux Routiers) – tarptautinis gabenimas keliais.

                     (2)

                        1978 m. liepos 25 d. Tarybos reglamentas (EEB) Nr. 2112/78 dėl Muitinės konvencijos dėl tarptautinio krovinių gabenimo su TIR knygelėmis (TIR konvencija) 1975 m. lapkričio 14 d. Ženevoje sudarymo (OL L 252/1).

                     (3)

                        2014 m. spalio 7 d. Teisingumo Teismo sprendimo byloje Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        1978 m. liepos 25 d. Tarybos reglamentas (EEB) Nr. 2112/78 dėl Muitinės konvencijos dėl tarptautinio krovinių gabenimo su TIR knygelėmis (TIR konvencija) 1975 m. lapkričio 14 d. Ženevoje sudarymo (OL L 252, 1978 9 14, p. 1).

                     (5)

                        OL L 31, 1983 2 2, p. 13.

    ---documentbreak---

               EUROPOS KOMISIJA
            Briuselis, 2020 08 07
            COM(2020) 361 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Muitinės konvencijos dėl tarptautinio krovinių gabenimo su TIR knygelėmis administraciniame komitete, dėl pasiūlymo iš dalies pakeisti Konvenciją

               PRIEDAS

               TIR KONVENCIJOS PAKEITIMAI

               Pakeitimai dėl privalomo Tarptautinio TIR duomenų banko (ITDB) naudojimo

               1. 38 straipsnio 2 dalies pirma eilutė

               vietoj „per savaitę“ įrašomas žodis „nedelsiant“

               2. 6 priedas. 38 straipsnio 2 dalies trečios eilutės aiškinamoji pastaba

               vietoj žodžio „laikomas“ įrašoma „turi būti laikomas“

               3. 6 priedas. 9 priedo II dalies 4 pastraipos aiškinamoji pastaba

               vietoj teksto „Laikoma, kad 4 dalyje nustatyti teisiniai duomenų pateikimo reikalavimai yra įvykdyti“ įrašoma „4 dalyje nustatyti duomenys perduodami“

               4. 9 priedo II dalies 4 pastraipos pirma eilutė

               vietoj „per savaitę“ įrašomas žodis „nedelsiant“

               5. 9 priedo II dalies 4 pastraipos pabaiga

               vietoj teksto „pagal pridedamą tipinę leidimo suteikimo formą (TLSF)“ įrašomas tekstas:

               „įskaitant:

               a) administracinio komiteto nustatytą suderinto formato individualų unikalų identifikacinį numerį (ID), kurį asmeniui suteikė garantuojančioji asociacija, bendradarbiaudama su tarptautine organizacija, kurios filialas ji yra;

               b) asmens (-ų) vardą (-us) ir pavardę (-es) arba įmonės (-ių) pavadinimą (-us) ir adresą (-us); prekybos asociacijos turi pateikti ir atsakingųjų vadovų vardus ir pavardes;

               c) kontaktinio asmens išsamią kontaktinę informaciją; taip pat

               d) komercinį registracijos numerį arba tarptautinio vežimo leidimo numerį arba kitą numerį (jei yra).“

               6. 9 priedo II dalies 5 pastraipa

               Vietoj esamo teksto įrašomas tekstas „Asociacijos informuoja kompetentingas institucijas ir TIR vykdomąją tarybą apie bet kokius išsamių duomenų apie įgaliotuosius asmenis pasikeitimus nedelsdamos, kai tik apie juos sužino.“

               7. 9 priedo II dalis. Tipinė leidimo suteikimo forma (TLSF)

               Iš 9 priedo II dalies pašalinama TLSF ir su ja pateiktas tekstas

               Pakeitimai, susiję su privalomu muitinės įstaigų, patvirtintų atlikti TIR operacijas ITDB, sąrašo skelbimu

               1. 6 priedo nauja aiškinamoji pastaba 0.45

               TIR konvencijos 45 straipsnis papildomas nauja aiškinamąja pastaba 0.45-1, kurios tekstas yra toks:

               „0.45–1 Teisinė nuostata dėl išvykimo muitinės įstaigų, tarpinių muitinės įstaigų ir paskirties muitinės įstaigų, patvirtintų TIR operacijoms atlikti, sąrašo skelbimo taip pat laikoma įvykdyta tinkamai naudojant šiuo tikslu TIR sekretoriato, prižiūrint TIR vykdomajai tarybai, sukurtas elektronines taikomąsias programas.“

               2. 6 priedo 0.45 aiškinamoji pastaba

               Esamos 0.45 aiškinamosios pastabos numeracija pakeičiama į 0.45-2.

               Pakeitimas dėl palankesnių sąlygų, kurias susitariančiosios šalys gali leisti taikyti vežėjams

               49 straipsnis papildomas nauja aiškinamąja pastaba, kurios tekstas yra toks:

               0.49
                     Susitariančiosios šalys gali, laikydamosi nacionalinės teisės aktų, tinkamai įgaliotiems subjektams taikyti palankesnes Konvencijos nuostatų taikymo sąlygas. Tokias sąlygas kompetentinga institucija leis taikyti atitinkamomis aplinkybėmis, kurios turėtų apimti bent jau informacinių ir ryšių technologijų taikymą siekiant užtikrinti tinkamą TIR procedūros eigą, išimties dėl prekių, kelių transporto priemonės, transporto priemonių arba konteinerio naudojimo su TIR knygele parodymo išvykimo arba paskirties muitinės įstaigoje taikymą, taip pat nurodymus tinkamai įgaliotiems subjektams atlikti konkrečias užduotis, kurios paprastai pagal TIR konvenciją pavedamos muitinėms, konkrečiai, visų pirma, TIR knygelės užpildymą ir antspaudavimą ir muitinės plombų uždėjimą arba patikrinimą. Tinkamai įgalioti subjektai, kuriems buvo suteiktas leidimas taikyti palankesnes sąlygas, turėtų įdiegti apskaitos tvarkymo sistemą, kuri leistų muitinei vykdyti veiksmingą muitinės tikrinimą ir atsitiktines patikras. Palankesnės sąlygos turėtų būti taikomos nepažeidžiant TIR knygelių turėtojų atsakomybės, kaip nustatyta Konvencijos 11 straipsnio 2 dalyje.

               Kiti pakeitimai

               1. 20 straipsnio pirma eilutė

               Esamas tekstas pakeičiamas tekstu „Susitariančiosios šalies arba kelių Susitariančiųjų šalių, sudarančių muitų ar ekonominę sąjungą, teritorija vežamiems kroviniams – kompetentinga muitinė

               2. 6 priedas. 8 straipsnio 3 dalies pirmos pastraipos aiškinamoji pastaba

               Vietoj 200 000 JAV dolerių įrašoma 400 000 EUR


               EUROPOS KOMISIJA
            Briuselis, 2020 08 07
            COM(2020) 362 final
            2020/0167(NLE)
            Pasiūlymas
            TARYBOS SPRENDIMAS
            dėl pasiūlymų iš dalies pakeisti Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės IV priedą pateikimo Europos Sąjungos vardu rengiantis Konvencijos šalių konferencijos 15-ajam susitikimui ir dėl Europos Sąjungos pozicijos dėl kitų Konvencijos šalių pasiūlymų iš dalies pakeisti IV ir kitus priedus

               AIŠKINAMASIS MEMORANDUMAS

               1.PASIŪLYMO DALYKAS

               Šis pasiūlymas susijęs su Tarybos sprendimu dėl pasiūlymų iš dalies pakeisti Bazelio konvencijos IV priedą pateikimo Europos Sąjungos vardu rengiantis Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės šalių konferencijos 15-ajam susitikimui (COP–15). Šalių konferenciją numatyta surengti 2021 m. liepos 19–30 d. Šis pasiūlymas taip pat apima Sąjungos derybinę poziciją dėl galimų kitų Šalių pasiūlytų atitinkamų priedų pataisų.

               2.PASIŪLYMO APLINKYBĖS

               2.1.Bazelio konvencija dėl pavojingų atliekų tarpvalstybinių pervežimų bei jų tvarkymo kontrolės

               Bazelio konvencija dėl pavojingų atliekų tarpvalstybinių pervežimų bei jų tvarkymo kontrolės (toliau – Konvencija) buvo priimta 1989 m. kovo 22 d. ir įsigaliojo 1992 m. Europos Sąjunga ir jos valstybės narės yra Konvencijos šalys
                  1
               . Šiuo metu Konvencija saisto 187 šalis.

               Konvencijos reikalavimai taikomi pavojingosioms atliekoms, apibrėžtoms Konvencijos 1 straipsnyje ir išvardytoms VIII priede, ir II priede išvardytoms kitoms atliekoms, t. y. buitinėms atliekoms, buitinių atliekų deginimo proceso likučiams, o nuo 2021 m. sausio 1 d. – ir tam tikrų tipų plastiko atliekoms. Be to, Konvencijos IX priede yra išvardytos atliekos, kurioms Konvencijos reikalavimai netaikomi, nebent tų atliekų sudėtyje būtų toks medžiagos, priskiriamos kuriai nors I priede nurodytai kategorijai, kiekis, kad atliekoms būtų būdingos III priede nurodytos pavojingosios savybės. Pavojingosios elektros ir elektroninės įrangos atliekos išvardytos VIII priede (A1180 įrašas), o nepavojingosios – IX priede (B1110 įrašas). II priede nėra jokio elektros ir elektroninės įrangos atliekoms skirto įrašo.

               Konvencijos IV priede išvardijamos ir apibūdinamos atliekų tvarkymo operacijos, kurios pagal Konvencijos 2 straipsnio 4 punkte pateiktą apibrėžtį laikomos šalinimu (tvarkymu). Konvencijoje terminas „šalinimas“ apima ir galutinio šalinimo operacijas, kaip antai šalinimą sąvartynuose ir deginimą (išvardytos IV priedo A skirsnyje), ir naudojimo (regeneravimo) operacijas, kaip antai perdirbimą ir kitas (išvardytos IV priedo B skirsnyje).

               Įtraukimas į IV priedo sąrašą yra svarbus dėl to, kad atliekomis, kaip apibrėžta Konvencijos 2 straipsnio 1 punkte, laikomos tik „medžiagos arba daiktai, kurie tvarkomi, numatomi tvarkyti arba turi būti sutvarkyti“, o „tvarkymas“ reiškia „bet kurią operaciją, nustatytą šios Konvencijos IV priede“. Taigi Konvencijos reikalavimai taikomi tik IV priede išvardytoms šalinimo operacijoms. Todėl šis priedas turėtų apimti visas įmanomas atliekų tvarkymo operacijas, kurių pasitaiko arba gali pasitaikyti praktikoje, neatsižvelgiant nei į tai, ar jos atliekamos pagal nacionalinę ar tarptautinę teisę, nei į tai, ar jos laikomos saugiomis aplinkai. Priešingu atveju atsirastų Konvencijos reikalavimų taikymo spragų.

               Pagrindiniai Konvencijos reikalavimai yra šie:

               ·VIII priedo pavojingųjų atliekų sąraše išvardytų atliekų eksporto iš EBPO šalių į EBPO nepriklausančias valstybes draudimas
                  2
                ir

               ·atliekų, kurios įtrauktos į II priedo atliekų, kurias reikia tvarkyti specialiais būdais, sąrašą arba į VIII priedo pavojingųjų medžiagų sąrašą, bet kurioms netaikomas minėtas eksporto draudimas, eksporto, importo ir gabenimo tranzitu kontrolės sistema (tarptautinė išankstinio pranešimo apie sutikimą (IPS) tvarka). Pagal IPS tvarką reikalaujama, kad apie eksportą būtų iš anksto pranešama importo ir tranzito valstybių kompetentingoms institucijoms. Pranešimą turi teikti eksportuojančioji valstybė. Be to, ji gali reikalauti, kad tokius pranešimus jos kompetentingos institucijos kanalais teiktų atliekų gamintojai arba eksportuotojai. Pranešimai teikiami raštu ir juose pateikiami Konvencijos V A priede nurodyti pranešimai ir informacija. Atliekos gali būti eksportuojamos tik jei ir kai visos susijusios valstybės duoda raštišką sutikimą (Konvencijos 6 straipsnis).

               2.2.Šalių konferencija

               Bazelio konvencijos šalių konferencija – pagrindinis sprendimus pagal Konvenciją priimantis organas. Ji yra įgaliota atlikti priedų pakeitimus ir jos posėdžiai rengiami kas dvejus metus.

               Konvencijos I, III, IV priedų ir atitinkamų IX priedo aspektų peržiūra pradėta Šalių konferencijos 12-ajame susitikime (COP–12) jos Sprendimu BC-12/1
                  3
               .

               Šalių konferencijos 13-ajame susitikime (COP–13) nuspręsta įsteigti minėtiems priedams peržiūrėti skirtą ekspertų darbo grupę, kurią sudaro 50 narių, paskirtų iš Šalių taip, kad būtų lygiateisiai geografiškai atstovaujama penkioms regioninėms Jungtinių Tautų grupėms. ES ir jos valstybėms narėms ekspertų darbo grupėje atstovauja Komisijos, Estijos, Lenkijos, Nyderlandų ir Vokietijos paskirti nariai. Rašytinius pareiškimus ir žodinius pasisakymus koordinuoja Tarybos Tarptautinių aplinkos klausimų darbo grupė. COP–13 susitarta, kad ekspertų darbo grupė pirmenybę teiks darbui, susijusiam su IV priedu ir atitinkamais IX priedo aspektais. 2017–2019 m. ES ir jos valstybės narės Konvencijos sekretoriatui ir ekspertų darbo grupei pateikė preliminarius pasiūlymus dėl IV priedo pataisų.

               Šalių konferencijos 14-ajame susitikime (COP–14) Sprendimu BC-14/16 ekspertų darbo grupės įgaliojimai buvo išplėsti jai pavedant peržiūrėti dar ir du esamus įrašus dėl elektros ir elektroninės įrangos atliekų, t. y. IX priedo B1110 įrašą ir jo porinį VIII priedo A1180 įrašą, taip pat I, III ir IV priedų persvarstymo pasekmes kitiems Konvencijos priedams ir atitinkamiems Šalių konferencijos sprendimams. COP–14 sprendimu BC-14/16 ekspertų darbo grupės paprašyta tęsti savo darbą numačius, kad dėl IV priedo, VIII priedo A1180 įrašo ir IX priedo B1110 įrašo pataisų pasiūlymų bus deramasi ir galbūt jie bus priimti Šalių konferencijos 15-ajame susitikime (COP–15).

               Tam atvejui, jei Šalys norėtų teikti pasiūlymų COP–15, ekspertų darbo grupė joms pateikė apsvarstyti keletą rekomendacijų ir galimybių. Bazelio konvencijos sekretoriato nustatytas pasiūlymų dėl Konvencijos priedų pakeitimų teikimo terminas baigiasi 2020 m. gruodžio 4 d., atsižvelgiant į tai, kad Šalių konferencija iš 2021 m. gegužės mėn. nukelta į liepos mėn.

               Pasiūlymų tikslas – iš dalies pakeisti ir aiškiau išdėstyti Konvencijos IV priede išvardytų šalinimo operacijų apibūdinimus. Jei pasiūlymai bus priimti, padidės teisinis aiškumas ir bus lengviau kontroliuoti atliekų vežimą ir užkirsti kelią neteisėtam vežimui. Jie taip pat pasitarnaus siekiant, kad atliekos visame pasaulyje būtų tvarkomos aplinkai saugiais būdais, ir padės kurti pasaulinę žiedinę ekonomiką.

               ES ir jos valstybės narės Konvencijos sekretoriatui ir ekspertų darbo grupei 2017–2019 m. pateikė preliminarių pasiūlymų dėl IV priede pateikto šalinimo operacijų sąrašo. Tie pasiūlymai buvo aptarti su kitoms Šalims atstovaujančiais ekspertų darbo grupės nariais. Ekspertų darbo grupė taip pat aptarė rekomendacijas dėl elektros ir elektroninės įrangos atliekų klasifikavimo VIII ir IX prieduose.

               Jei COP–15 pavyks susitarti dėl pataisų, jos turės būti perkeltos į ES atliekų pagrindų direktyvą 2008/98/EB
                  4
                (Konvencijos IV priedą atitinkantis atliekų tvarkymo operacijų sąrašas) ir Reglamentą (EB) Nr. 1013/2006) dėl atliekų vežimo
                  5
                (konkretūs įrašai dėl elektros ir elektroninės įrangos atliekų, suderinant su Konvencijos VIII ir IX priedais).

               2.3.Numatomas aktas

               Tarybos sprendimo pasiūlymu siūloma:

               iš dalies pakeisti Konvencijos IV priedą – įtraukti bendrą įvadą, pakeisti antraštes ir įvadinį tekstą išskiriant ir paaiškinant galutinio šalinimo ir naudojimo sąvokas ir nurodant, kad apimamos visos atliekų tvarkymo operacijos;

               atnaujinti ir aiškiau išdėstyti IV priede pateiktus atliekų tvarkymo operacijų apibūdinimus ir užtikrinti, kad Konvencijos reikalavimai būtų taikomi visoms operacijoms, taip pat ir tarpinėms.

               Šis Tarybos sprendimo pasiūlymas iš principo taip pat apima Sąjungos derybinę poziciją (ji gali būti koordinuojama vietoje), kurios bus laikomasi tuo atveju, jei kitos Šalys pasiūlytų papildomų atitinkamų priedų pataisų. Tie pasiūlymai gali būti susiję su IV priede pateiktu atliekų tvarkymo operacijų sąrašu ir įrašais dėl elektros bei elektroninės įrangos atliekų, kurie šiuo metu yra Konvencijos VIII ir IX prieduose ir taip pat galėtų būti įtraukti į II priedą.

               Konvencijos priedų pataisos turės būti įgyvendintos iš dalies pakeičiant Direktyvą 2008/98/EB ir Reglamentą (ES) Nr. 1013/2006. Direktyvoje 2008/98/EB pateiktas Konvencijos IV priedą atitinkantis atliekų tvarkymo operacijų sąrašas, o Reglamente (EB) Nr. 1013/2006 – konkretūs įrašai dėl elektros ir elektroninės įrangos atliekų, atitinkantys Konvencijos VIII ir IX prieduose esančius atitinkamus įrašus.

               Veiklos vykdytojams ir valdžios institucijoms aktualūs su eksportu iš ES susiję pasikeitimai priklausys nuo sutartų pakeitimų pobūdžio (visų pirma nuo to, kurie priedai galiausiai bus iš dalies pakeisti), atliekų rūšies ir paskirties valstybių.

               Konvencijos IV priedo pataisos neturės jokio tiesioginio poveikio atliekų eksportui ar kitokiam vežimui – jomis bus aiškiau išdėstyti atliekų tvarkymo operacijų, kurios turi būti atliekamos po atliekų vežimo, apibūdinimai. Tai palengvins atliekų vežimo kontrolę valdžios institucijoms ir padės joms taikyti Konvencijos reikalavimus siekiant užkirsti kelią neteisėtam vežimui. Tai taip pat pasitarnaus siekiant, kad atliekos visame pasaulyje būtų tvarkomos aplinkai saugiais būdais, ir padės kurti pasaulinę žiedinę ekonomiką.

               Jei į Konvencijos II arba VIII priedus bus įtraukta papildomų elektros ir elektronikos įrangos atliekų kategorijų ir dėl jų bus iš dalies pakeistas Reglamento (EB) Nr. 1013/2006 V priedas,  tų kategorijų atliekų eksportas iš ES į EBPO nepriklausančias valstybes bus draudžiamas pagal Reglamento (ES) Nr. 1013/2006 36 straipsnį. Tokias atliekas eksportuojant iš vienos EBPO šalies į kitą iš principo reikės taikyti IPS tvarką. Šias Konvencijos pataisas perkėlus į Reglamentą (EB) Nr. 1013/2006, pagal jo 3 straipsnio 1 dalies b punkto i papunktį į Bazelio konvencijos II arba VIII priedus naujai įtrauktų atliekų vežimui ES viduje taip pat bus taikoma pranešimo procedūra.

               Konvencijos priedų keitimo procedūra nustatyta jos 17 ir 18 straipsniuose. Remiantis ta procedūra, pataisą siūlo Šalis, o sekretoriatas ne vėliau kaip likus šešiems mėnesiams iki Šalių konferencijos susitikimo pasiūlymą išplatina visoms Šalims. Visos tokios pataisos privalo būti priimtos Šalių konferencijos susitikime. Numatomas aktas taps privalomas Šalims pagal Konvencijos 18 straipsnio 2 dalies c punktą, kuriame nustatyta: „praėjus šešiems mėnesiams nuo tos dienos, kai Depozitarijus išplatino pranešimą, priedas įsigalioja visoms šios Konvencijos arba bet kurio jos protokolo Šalims, neatsiuntusioms pranešimo, kaip nurodyta b) papunktyje“.

               3.POZICIJA, KURIOS TURI BŪTI LAIKOMASI SĄJUNGOS VARDU

               Sąjunga turėtų pateikti su Konvencijos IV priedu susijusius pasiūlymus, kuriais:

               ·iš dalies keičiamas IV priedas įtraukiant bendrą įvadą, kuriame aiškiai išskiriamos galutinio šalinimo ir naudojimo sąvokos, aiškiau nurodant, kad apimamos visos praktikoje pasitaikančios arba galinčios pasitaikyti atliekų tvarkymo operacijos, nepriklausomai nuo jų teisinio statuso ir nuo to, ar jos laikomos saugiomis aplinkai, ir kad apimamos ir tos operacijos, kurios vykdomos prieš pateikiant atliekas kitoms operacijoms, t. y. tarpinės operacijos;

               ·iš dalies keičiamas IV priedas įtraukiant antraštes ir įvadinius tekstus, kuriais paaiškinama, ką reiškia operacijos, kurios nėra atliekų naudojimo operacijos (IV priedo A skirsnis), ir naudojimo operacijos (IV priedo B skirsnis), ir

               ·iš dalies keičiami IV priedo esamų operacijų apibūdinimai ir į jį įtraukiama naujų operacijų, siekiant, inter alia, atnaujinti ir aiškiau išdėstyti operacijų apibūdinimus atsižvelgiant į mokslo, technikos ir kitus pokyčius, įvykusius nuo Konvencijos priėmimo 1989 m., ir įtraukiant į jį visa apimančias nuostatas užtikrinama, kad Konvencijos reikalavimai būtų taikomi ir visoms konkrečiai nepaminėtoms operacijoms.

               Minėtais pasiūlymais siekiama:

               ·užtikrinti, kad Konvencijoje numatyti atitinkami kontrolės mechanizmai būtų tinkami visapusiškai taikyti ir, jei bus priimti, pagerintų atliekų vežimo kontrolę ir padėtų užkirsti kelią neteisėtam jų vežimui;

               ·padidinti teisinį aiškumą ir pagerinti atliekų tvarkymo operacijų bendrą supratimą ir aiškinimą tarp Šalių ir

               ·remti aplinkai saugų atliekų tvarkymą visame pasaulyje ir padėti kurti pasaulinę žiedinę ekonomiką.

               Jei kitos Šalys pasiūlytų atitinkamų priedų pataisų, kuriomis būtų galima pasiekti tų pačių tikslų, kurių siekiama Sąjungos pasiūlymu, Sąjunga iš principo galėtų tokiems pasiūlymams pritarti. Jie gali būti susiję su IV priede pateiktu operacijų sąrašu ir šiuo metu atitinkamai VIII ir IX prieduose esančiais įrašais A1180 ir B1110 dėl elektros ir elektroninės įrangos atliekų, taip pat su naujais į II priedą (atliekų, kurias reikia tvarkyti specialiais būdais, kategorijų sąrašą) įtraukti siūlomais įrašais dėl elektros ir elektroninės įrangos atliekų. Priėmus pasiūlymus dėl elektros ir elektroninės įrangos atliekų klasifikavimo II ir VIII prieduose, būtų įmanoma užtikrinti, kad minėti tikslai būti pasiekti tvarkant vieną iš didžiausią susirūpinimą dėl aplinkos ir sveikatos keliančių atliekų srautų, kuris taip pat gali būti vienu iš didžiausių indėlių į žiedinės ekonomikos kūrimą.

               Konvencijos nuostatos Sąjungoje įgyvendinamos Direktyva 2008/98/EB dėl atliekų, kurios I ir II prieduose pateikti atliekų tvarkymo operacijų sąrašai atitinka Bazelio konvencijos IV priedą, ir Reglamentu (EB) Nr. 1013/2006, kuriuo reglamentuojamas eksportas iš Sąjungos ir importas į ją, taip pat vežimas iš vienos valstybės narės į kitą (1 straipsnis). Ši direktyva ir reglamentas taikomi ir Europos ekonominėje erdvėje (EEE).

               Priėmus Konvencijos II ir VIII priedų pataisas, jas reikėtų perkelti į Sąjungos teisę, konkrečiau – į Direktyvą 2008/98/EB ir Reglamentą (EB) Nr. 1013/2006. Reglamento (EB) Nr. 1013/2006 pakeitimai galėtų reikšti, kad naujai į II priedą įtrauktų kategorijų atliekų vežimui ES ir EEE viduje bus taikomos naujos kontrolės priemonės, o jų eksportas į EBPO nepriklausančias valstybes bus uždraustas. Ši padėtis dėl minėtų priežasčių būtų pageidaujama eksporto iš ES atveju, tačiau vežant perdirbti skirtas atliekas ES ir EEE viduje ji galėtų sudaryti nepageidaujamų problemų, nes reikėtų taikyti naujas pranešimų teikimo procedūras. Tokių atliekų vežimui jau taikomi Sąjungos atliekų teisės aktuose nustatyti aplinkos apsaugos reikalavimai ir įvedus naujų administracinių procedūrų perdirbti atliekas ES gali tapti sudėtingiau ir brangiau, o nauda aplinkai būtų nedidelė.

               Siekiant Sąjungoje ir EEE išlaikyti dabartinę padėtį, t. y. Konvencijos kontrolės sistemos netaikyti, apie atitinkamas nuostatas pagal Konvencijos 11 straipsnį reikėtų pranešti Konvencijos sekretoriatui ir imtis būtinų veiksmų pagal EBPO sprendimą. Konvencijos 11 straipsnyje nustatyta, kad Šalys gali sudaryti dvišales, daugiašales ar regionines sutartis arba susitarimus dėl tarpvalstybinio atliekų pervežimo, jei tos sutartys ir susitarimai atitinka Konvencijoje numatytą reikalavimą atliekas tvarkyti aplinkai saugiu būdu. Sutarčių arba susitarimų reikalavimai dėl atliekų tvarkymo saugumo aplinkai negali būti mažiau griežti negu numatytieji Konvencijoje, ypač atsižvelgiant į besivystančių valstybių interesus. Pranešimai pagal 11 straipsnį buvo pateikti, pvz., dėl EBPO sprendimo.

               Taigi šiame Tarybos sprendimo pasiūlyme numatoma, kad remdamasi Konvencijos 11 straipsniu Sąjunga praneš apie tas naujų kategorijų atliekų vežimui Sąjungos ir EEE viduje taikomas nuostatas, kurios skiriasi nuo numatomo akto nuostatų, ir nurodys, kad mūsų nuostatos grindžiamos su Konvencija suderinama aplinkai saugaus atliekų tvarkymo sistema. Be to, reikės pasirūpinti, kad apie minėtą situaciją būtų informuotas EBPO sekretoriatas, nes Konvencijos priedų pataisos yra susijusios su minėtu EBPO sprendimu.

               4.TEISINIS PAGRINDAS

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               4.1.2.Taikymas aptariamuoju atveju

               Bazelio konvencijos šalių konferencija yra Konvencija įsteigtas organas.

               Aktas, kurį turi priimti Šalių konferencija, yra teisinę galią turintis aktas. Vadovaujantis Konvencijos 18 straipsniu, numatomas aktas bus privalomas pagal tarptautinę teisę. Tai turės įtakos ES teisės aktų, konkrečiai Direktyvos 2008/98/EB ir Reglamento (EB) Nr. 1013/2006, taikymo sričiai ir turiniui. Ta direktyva ir reglamentu yra įgyvendinama Konvencija, inter alia, nustatant atliekų tvarkymo operacijų sąrašą ir eksporto iš Sąjungos, importo į ją ir vežimo iš vienos valstybės narės į kitą procedūras. Direktyva ir reglamentas taikomi ir EEE. Priimtos Konvencijos priedų pataisos turėtų būti įgyvendintos minėtais direktyva ir reglamentu, išskyrus nuostatas dėl atliekų vežimo ES viduje.

               Numatomu aktu Konvencijos institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su aplinkos apsauga.

               Todėl siūlomo sprendimo materialinis teisinis pagrindas yra SESV 192 straipsnio 1 dalis.

               4.3.Išvada

               Siūlomo sprendimo teisinis pagrindas turėtų būti SESV 192 straipsnio 1 dalis kartu su 218 straipsnio 9 dalimi.

               2020/0167 (NLE)

               Pasiūlymas

               TARYBOS SPRENDIMAS

               dėl pasiūlymų iš dalies pakeisti Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės IV priedą pateikimo Europos Sąjungos vardu rengiantis Konvencijos šalių konferencijos 15-ajam susitikimui ir dėl Europos Sąjungos pozicijos dėl kitų Konvencijos šalių pasiūlymų iš dalies pakeisti IV ir kitus priedus

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Bazelio konvencija dėl pavojingų atliekų tarpvalstybinių pervežimų bei jų tvarkymo kontrolės (toliau – Konvencija) įsigaliojo 1992 m. ir Sąjungos vardu buvo patvirtinta Tarybos sprendimu 93/98/EEB
                  6
               ;

               (2)Konvencija Sąjungoje įgyvendinama Europos Parlamento ir Tarybos reglamentu (EB) Nr. 1013/2006
                  7
               ; 2008 m. lapkričio 19 d. Europos Parlamento ir Tarybos direktyvoje 2008/98/EB dėl atliekų
                  8
                pateiktas Konvencijos IV priede nustatytas atliekų tvarkymo operacijų sąrašas;

               (3)Konvencijos 15 straipsnio 5 dalies b punkte nustatyta, kad Šalių konferencijoje svarstomos ir prireikus priimamos Konvencijos ir jos priedų pataisos. Konvencijos pataisos priimamos Šalių konferencijos susitikime;

               (4)Remiantis pagal Konvencijos 17–18 straipsnius Sąjungos ar bet kurios kitos Konvencijos šalies pateiktu pasiūlymu, 2021 m. liepos mėn. įvyksiančiame Šalių konferencijos 15-ajame susitikime gali būti svarstomos Konvencijos II, IV, VIII ir IX priedų pataisos;

               (5)Sąjunga turėtų pateikti pasiūlymus iš dalies pakeisti Konvencijos IV priedą: įtraukti bendrą įvadą, kuriame aiškiai išskiriamos galutinio šalinimo ir naudojimo sąvokos, ir aiškiau nurodyti, kad apimamos visos praktikoje pasitaikančios arba galinčios pasitaikyti atliekų tvarkymo operacijos, nepriklausomai nuo jų teisinio statuso ir nuo to, ar jos laikomos saugiomis aplinkai, ir kad apimamos ir tos operacijos, kurios vykdomos prieš pateikiant atliekas kitoms operacijoms, t. y. tarpinės operacijos; įtraukti antraštes ir įvadinius tekstus, kuriais paaiškinama, ką reiškia galutinio šalinimo operacijos (IV priedo A skirsnis) ir naudojimo operacijos (IV priedo B skirsnis), ir atnaujinti ir aiškiau išdėstyti operacijų apibūdinimus atsižvelgiant į mokslo, technikos ir kitus pokyčius, įvykusius nuo Konvencijos priėmimo 1989 m., ir įtraukiant bendras nuostatas užtikrinti, kad Konvencijos reikalavimai būtų taikomi ir visoms konkrečiai nepaminėtoms operacijoms;

               (6)IV priede pateikti atliekų tvarkymo operacijų apibūdinimai yra bendro pobūdžio ir juos būtų galima išdėstyti aiškiau. Todėl Sąjunga turėtų sutikti, kad Šalių konferencijos atstovai rengtų aiškinamuosius pranešimus arba gaires siekiant aiškiau apibūdinti tas operacijas. Šiuose pranešimuose ar gairėse turėtų būti pateikti operacijų, kurioms jie taikomi, paaiškinimai ir pavyzdžiai; pranešimai ir gairės neturėtų būti įtraukti į Konvencijos tekstą;

               (7)minėtais pasiūlymais siekiama: užtikrinti, kad Konvencijoje numatyti atitinkami kontrolės mechanizmai būtų taikomi visapusiškai ir, jei bus priimti, taip pagerintų atliekų vežimo kontrolę; sudaryti palankesnes sąlygas užkirsti kelią neteisėtam atliekų vežimui; padidinti teisinį aiškumą ir įtvirtinti atliekų tvarkymo operacijų bendrą supratimą ir aiškinimą tarp Šalių ir remti aplinkai saugų atliekų tvarkymą visame pasaulyje ir padėti kurti pasaulinę žiedinę ekonomiką;

               (8)Sąjunga taip pat turėtų iš principo pritarti kitų Konvencijos šalių pasiūlytoms paskesnėms pataisoms, susijusioms su IV priede pateiktu atliekų tvarkymo operacijų sąrašu, šiuo metu atitinkamai VIII ir IX prieduose esančiais įrašais A1180 ir B1110 dėl elektros ir elektroninės įrangos atliekų ir su naujais į II priedą (atliekų, kurias reikia tvarkyti specialiais būdais, kategorijų sąrašą) įtraukti siūlomais įrašais dėl elektros ir elektroninės įrangos atliekų, su sąlyga, kad tais pasiūlymais būtų galima pasiekti tų pačių tikslų, kurių siekiama Sąjungos pasiūlymu;

               (9)numatomas aktas (dėl Konvencijos priedų pakeitimų) bus privalomas Sąjungai ir turės įtakos jos teisės aktų, konkrečiai Direktyvos 2008/98/EB ir Reglamento (EB) Nr. 1013/2006, taikymo sričiai ir turiniui, todėl tikslinga nustatyti poziciją, kurios Sąjungos vardu turi būti laikomasi Šalių konferencijoje;

               (10)tikslinga siekti, kad dabartinė nepavojingųjų elektros ir elektroninės įrangos atliekų vežimo Sąjungos ir EEE viduje padėtis išliktų nepakitusi ir nereikėtų naudoti kontrolės sistemos, kurią naudoti gali tekti, jei įrašas apie tokį vežimą būtų įtrauktas į Konvencijos II priedą. Tuo tikslu Sąjunga prireikus turėtų pasinaudoti EBPO sprendime
                  9
                nustatytomis procedūromis ir dvišalių, daugiašalių ar regioninių sutarčių arba susitarimų dėl pavojingųjų ar kitokių atliekų tarpvalstybinio vežimo sudarymo su Šalimis arba ne Šalimis pagal Konvencijos 11 straipsnį procedūra
                  10
               , siekdama užtikrinti, kad priėmus Konvencijos II priedo pataisas nepavojingųjų atliekų vežimui Sąjungos ir EEE viduje nebūtų taikoma papildoma kontrolė,

               PRIĖMĖ ŠĮ SPRENDIMĄ:

               1 straipsnis

               1.Bazelio konvencijos šalių konferencijos 15-ajame susitikime Sąjunga siekia šių tikslų:

               (a)užtikrinti, kad Konvencijoje numatyti atitinkami kontrolės mechanizmai būtų taikomi visapusiškai ir taip pagerintų atliekų vežimo kontrolę ir padėtų užkirsti kelią neteisėtam atliekų vežimui;

               (b)padidinti teisinį aiškumą ir pagerinti IV priede nurodytų šalinimo operacijų bendrą supratimą ir aiškinimą tarp Šalių;

               (c)remti aplinkai saugų atliekų tvarkymą visame pasaulyje ir padėti kurti pasaulinę žiedinę ekonomiką.

               2.Rengiantis Bazelio konvencijos šalių konferencijos 15-ajam susitikimui ir siekiant 1 dalyje išvardytų tikslų, Sąjunga pateikia pasiūlymus, kuriais:

               (a)iš dalies keičiamas IV priedas įtraukiant bendrą įvadą, kuriame aiškiai išskiriamos galutinio šalinimo ir naudojimo sąvokos, aiškiau nurodant, kad apimamos visos praktikoje pasitaikančios arba galinčios pasitaikyti atliekų tvarkymo operacijos, nepriklausomai nuo jų teisinio statuso ir nuo to, ar jos laikomos saugiomis aplinkai, ir kad apimamos ir tos operacijos, kurios vykdomos prieš pateikiant atliekas kitoms operacijoms, t. y. tarpinės operacijos;

               (b)iš dalies keičiamas IV priedas įtraukiant antraštes ir įvadinius tekstus, kuriais paaiškinama, ką reiškia galutinio šalinimo operacijos (IV priedo A skirsnis) ir naudojimo operacijos (IV priedo B skirsnis), ir

               (c)atnaujinami ir aiškiau išdėstomi IV priede nurodytų operacijų apibūdinimai atsižvelgiant į mokslo, technikos ir kitus pokyčius, įvykusius nuo Konvencijos priėmimo 1989 m., ir į tą priedą įtraukiant visa apimančias nuostatas užtikrinama, kad Konvencijos reikalavimai būtų taikomi ir visoms konkrečiai nepaminėtoms operacijoms.

               3.Išsamus a–c punktus atitinkantis pasiūlymas pridedamas prie šio sprendimo. Komisija Sąjungos vardu pateiks šį pasiūlymą Konvencijos sekretoriatui.

               4.Sąjunga turėtų pritarti siūlymui, kad Konvencijos šalių konferencijos atstovai rengtų aiškinamuosius pranešimus arba gaires siekiant aiškiau apibūdinti IV priede nurodomas šalinimo operacijas. Tie aiškinamieji pranešimai ir gairės neturėtų būti įtraukti į Konvencijos tekstą.

               2 straipsnis

               Sąjunga gali pritarti kitų Konvencijos šalių siūlomoms pataisoms, susijusioms su:

               1.IV priede pateiktu atliekų tvarkymo operacijų sąrašu;

               2.šiuo metu atitinkamai VIII ir IX prieduose esančiais įrašais A1180 ir B1110 dėl elektros ir elektroninės įrangos atliekų  ir

               3.naujais į II priedą (atliekų, kurias reikia tvarkyti specialiais būdais, kategorijų sąrašą) įtraukti siūlomais įrašais dėl elektros ir elektroninės įrangos atliekų,

               su sąlyga, kad jie padeda siekti 1 straipsnio 1 dalyje išvardytų Sąjungos tikslų.

               3 straipsnis

               Atsižvelgdami į Konvencijos šalių konferencijos 15-ojo susitikimo eigą, Sąjungos atstovai, pasikonsultavę su valstybėmis narėmis, gali be papildomo Tarybos sprendimo vietoje surengtuose koordinavimo posėdžiuose susitarti dėl 1 ir 2 straipsniuose nurodytos pozicijos koregavimo.

               4 straipsnis

               Jei Bazelio konvencijos šalių konferencijos 15-ajame susitikime atitinkami Konvencijos priedai bus iš dalies pakeisti, Sąjunga prireikus imasi priemonių, kurių reikalaujama pagal EBPO sprendimą ir Konvencijos 11 straipsnį
                  11
               , siekdama užtikrinti, kad nebūtų padarytas poveikis dabartinei nepavojingųjų atliekų vežimo Sąjungos ir EEE viduje kontrolei.

               5 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        Tarybos sprendimas 93/98/EEB dėl 1989 m. kovo 22 d. Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės patvirtinimo Bendrijos vardu, OL L 39, 1993 2 16, p. 1.

                     (2)

                        2019 m. gruodžio mėn. įsigaliojusiu Konvencijos 4A straipsniu draudžiamas bet koks pavojingųjų atliekų, kurioms taikoma Konvencija, tarpvalstybinis vežimas iš bet kurios į VII priedą įrašytos Šalies (Šalys ir kitos valstybės, kurios yra EBPO narės, ES ir Lichtenšteinas) į VII priedą neįrašytas valstybes.

                     (3)

                        Daugiau informacijos pateikta Bazelio konvencijos svetainėje
                  http://www.basel.int/Implementation/LegalMatters/LegalClarity/ReviewofAnnexes/AnnexesI,III,IVandrelatedaspectsofAnnexes/tabid/6269/Default.aspx
                  .

                     (4)

                        2008 m. lapkričio 19 d. Europos Parlamento ir Tarybos direktyva 2008/98/EB dėl atliekų su pakeitimais, OL L 312, 2008 11 22, p. 3.

                     (5)

                        2006 m. birželio 14 d. Europos Parlamento ir Tarybos reglamentas (EB) Nr. 1013/2006 dėl atliekų vežimo su pakeitimais, OL L 190, 2006 7 12, p. 1.

                     (6)

                        1993 m. vasario 1 d. Tarybos sprendimas 93/98/EEB dėl Konvencijos dėl pavojingų atliekų tarpvalstybinių pervežimų bei jų tvarkymo kontrolės (Bazelio konvencija) patvirtinimo Bendrijos vardu (OL L 39, 1993 2 16, p. 1).

                     (7)

                        2006 m. birželio 14 d. Europos Parlamento ir Tarybos reglamentas (EB) Nr. 1013/2006 dėl atliekų vežimo su pakeitimais, OL L 190, 2006 7 12, p. 1.

                     (8)

                        2008 m. lapkričio 19 d. Europos Parlamento ir Tarybos direktyva 2008/98/EB dėl atliekų su pakeitimais, OL L 312, 2008 11 22, p. 3.

                     (9)

                        Ekonominio bendradarbiavimo ir plėtros organizacijos tarybos sprendimas C(2001)107/FINAL dėl Sprendimo C(92)39/FINAL dėl naudojimo operacijoms numatytų atliekų tarpvalstybinio vežimo kontrolės peržiūros (EBPO sprendimas).

                     (10)

                        Atkreiptinas dėmesys į tai, kad Sąjunga jau perėjusi į tolesnį Bazelio konvencijos 11 straipsnyje nustatytos procedūros naudojimo etapą, todėl jos minėti šiame Tarybos sprendime galbūt nebūtina.

                     (11)

                        Žr. 10 išnašą.

    ---documentbreak---

               EUROPOS KOMISIJA
            Briuselis, 2020 08 07
            COM(2020) 362 final
            PRIEDAS
            prie
            pasiūlymo dėl Tarybos sprendimo
            dėl pasiūlymų iš dalies pakeisti Bazelio konvencijos dėl pavojingų atliekų tarpvalstybinių pervežimų bei jų tvarkymo kontrolės IV priedą pateikimo Europos Sąjungos vardu rengiantis Konvencijos šalių konferencijos 15-ajam susitikimui ir dėl Europos Sąjungos pozicijos dėl kitų Konvencijos šalių pasiūlymų iš dalies pakeisti IV ir kitus priedus

               PRIEDAS

               ES pasiūlymas dėl Bazelio konvencijos IV priedo pakeitimų (pasiūlymas dėl naujo IV priedo teksto)

               IV priedas
                  1

               Tvarkymo operacijos

               Tvarkymo operacijos skirstomos į dvi kategorijas – naudojimo operacijas ir operacijas, kurios nėra naudojimo operacijos. A skirsnyje nurodomos operacijos, kurios nėra naudojimo operacijos, o B skirsnyje – naudojimo operacijos.

               Šis priedas apima tvarkymo operacijas, taip pat ir tarpines.

               Jis apima visas tvarkymo operacijas, nepriklausomai nuo jų teisinio statuso ir nuo to, ar jos laikomos saugiomis aplinkai.

               A.
                     Operacijos, kurios nėra naudojimo operacijos

               Operacija, kuri nėra naudojimo operacija – operacija, nepriskiriama prie naudojimo operacijų, net jei antrinis tokios operacijos rezultatas yra medžiagų ar energijos gavimas.

               D*1
                     Išvertimas nuo aplinkos izoliuotame antžeminiame sąvartyne

               D*2
                     Surinkimas į telkinius žemės paviršiuje (pvz., skystų atliekų arba dumblo supylimas į duobes arba nusodinimo baseinus ar tvenkinius)

               D*3
                     Kitoks išvertimas ar išpylimas ant žemės nei nurodyta D*1 ir D*2 įrašuose (pvz., nuolatinėje antžeminėje saugykloje)

               D*4
                     Nuolatinis saugojimas po žeme (pvz., konteinerių laikymas šachtose)

               D*5
                     Kitoks patalpinimas žemėje nei nurodyta D*4 įraše (pvz., įleidimas į natūraliai susidariusius šulinius, druskos olas)

               D*6
                     Apdorojimas žemėje in situ (pvz., biologinis skaidymas arba cheminis apdorojimas dirvožemyje)

               D*7
                     Išleidimas į vandens telkinius, išskyrus jūras ir vandenynus

               D*8
                     Išleidimas į jūras ir vandenynus, įskaitant įterpimą į dugną

               D*9
                     Išleidimas į atmosferą (pvz., suslėgtų ar suskystintų dujų išleidimas)

               D*10
                     Terminis apdorojimas, išskyrus nurodytą R*5 įraše (pvz., deginimas)

               D*11
                     Kitos galutinio šalinimo operacijos nei nurodytosios D*1–D*10 įrašuose

               D*12
                     Biologinis apdorojimas prieš atliekant bet kurią iš A skirsnyje nurodytų operacijų

               D*13
                     Fizinis ir (arba) mechaninis apdorojimas (pvz., garinimas, džiovinimas), fizinis ir (arba) cheminis apdorojimas (pvz., ekstrahavimas tirpikliais), cheminis apdorojimas (pvz., neutralizavimas, nusodinimas) arba imobilizavimas (pvz., stabilizavimas, kietinimas) prieš atliekant bet kurią iš A skirsnyje nurodytų operacijų

               D*14
                     Mechaninis apdorojimas (pvz., išmontavimas, rūšiavimas, traiškymas, presavimas, granuliavimas, smulkinimas, kondicionavimas, atskyrimas), išskyrus nurodytą D*15 įraše, prieš atliekant bet kurią iš A skirsnyje nurodytų operacijų

               D*15     Maišymas, įskaitant lengvą sumaišymą, prieš atliekant bet kurią iš A skirsnyje nurodytų operacijų

               D*16     Perpakavimas prieš atliekant bet kurią iš A skirsnyje nurodytų operacijų

               D*17
                     Kitoks apdorojimas nei nurodyta D*12–D*16 įrašuose prieš atliekant bet kurią iš A skirsnyje nurodytų operacijų

               D*18
                     Laikinas saugojimas, kol bus atlikta bet kuri iš A skirsnyje nurodytų operacijų

               B.
                     Naudojimo operacijos

               Naudojimo operacija – operacija, kurios pagrindinis rezultatas yra atliekų naudojimas konkrečiai paskirčiai vietoj kitų medžiagų, kurios būtų buvusios tam naudojamos, arba atliekų paruošimas naudoti pagal tą paskirtį įmonėje ar visame ūkyje.

               R*1
                     Parengimas pakartotiniam naudojimui (pvz., tikrinimas, valymas, taisymas, atnaujinimas)

               R*2
                     Organinių medžiagų perdirbimas

               R*3
                     Metalų ir jų junginių perdirbimas

               R*4
                     Kitų neorganinių medžiagų perdirbimas

               R*5
                     Terminis apdorojimas, kurio pagrindinis tikslas – energijos gamyba

               R*6
                     Kitoks naudojimas nei nurodyta R*1–R*5 įrašuose

               R*7
                     Biologinis apdorojimas prieš atliekant bet kurią iš B skirsnyje nurodytų operacijų

               R*8
                     Fizinis ir (arba) mechaninis apdorojimas (pvz., garinimas, džiovinimas), fizinis ir (arba) cheminis apdorojimas (pvz., ekstrahavimas tirpikliais) arba cheminis apdorojimas (pvz., neutralizavimas, nusodinimas) prieš atliekant bet kurią iš B skirsnyje nurodytų operacijų

               R*9
                     Mechaninis apdorojimas (pvz., išmontavimas, rūšiavimas, traiškymas, presavimas, granuliavimas, smulkinimas, kondicionavimas, atskyrimas), išskyrus nurodytą R*10 įraše, prieš atliekant bet kurią iš B skirsnyje nurodytų operacijų

               R*10     Maišymas, įskaitant lengvą sumaišymą, prieš atliekant bet kurią iš B skirsnyje nurodytų operacijų

               R*11     Perpakavimas prieš pradedant bet kurią iš B skirsnyje nurodytų operacijų

               R*12
                     Kitoks apdorojimas nei nurodyta R*7–R*9 įrašuose prieš atliekant bet kurią iš A skirsnyje nurodytų operacijų

               R*13
                     Laikinas saugojimas, kol bus atlikta bet kuri iš B skirsnyje nurodytų operacijų

                     (1)

                        Šio priedo pakeitimai įsigalioja [dveji metai nuo tada, kai buvo priimti Šalių konferencijoje], o žymėjimas žvaigždute nebebus naudojamas nuo [ketveri metai nuo tada, kai pakeitimai priimti Šalių konferencijoje].


               EUROPOS KOMISIJA
            Briuselis, 2020 08 13
            COM(2020) 367 final
            2020/0170(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo (Biudžeto eilutė 12 02 01 – Finansinės paslaugos)
            (Tekstas svarbus EEE)

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Siekdamas užtikrinti reikiamą vidaus rinkos teisinį saugumą ir vientisumą, EEE jungtinis komitetas turi įtraukti visus susijusius ES teisės aktus į EEE susitarimą kuo greičiau po jų priėmimo ir sudaryti sąlygas EEE narėmis esančioms ELPA valstybėms dalyvauti su EEE susijusiuose ES veiksmuose arba programose.

                  EEE jungtinio komiteto sprendimo projektu (pridedamu prie siūlomo Tarybos sprendimo) siekiama iš dalies pakeisti EEE susitarimo 31 protokolą dėl bendradarbiavimo konkrečiose srityse, nesusijusiose su keturiomis laisvėmis. Tai yra būtina tam, kad EEE narėmis esančios ELPA valstybės galėtų dalyvauti Sąjungos programose ir veiksmuose, finansuojamuose iš Europos biudžeto eilučių. Šiuo atveju šio pakeitimo tikslas – leisti EEE narėmis esančioms ELPA valstybėms (Norvegijai, Islandijai ir Lichtenšteinui) dalyvauti Sąjungos veikloje, susijusioje su 12 02 01 biudžeto eilute: „Bendrosios finansinių paslaugų rinkos įgyvendinimas ir plėtojimas“, finansuojama iš 2020 finansinių metų Europos Sąjungos bendrojo biudžeto.

               •Suderinamumas su toje pačioje politikos srityje galiojančiomis nuostatomis

                  Pridedamas Jungtinio komiteto sprendimo projektas visiškai atitinka EEE susitarimo tikslą stiprinti tvarius ir subalansuotus susitariančiųjų šalių prekybos ir ekonominius ryšius, taikant vienodas konkurencijos sąlygas ir laikantis tokių pačių taisyklių tam, kad būtų sukurta vientisa Europos ekonominė erdvė.

               •Suderinamumas su kitomis Sąjungos politikos sritimis

                  Jungtinio komiteto sprendimas taip pat dera su kitų sričių Sąjungos politika, visų pirma siekiant apsaugoti ES vidaus rinkos vientisumą.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Šio Tarybos pasiūlymo materialinis teisinis pagrindas yra Sutarties dėl Europos Sąjungos veikimo 114 straipsnis kartu su jos 218 straipsnio 9 dalimi.

                  Procedūrinis teisinis pagrindas – Tarybos reglamento (EB) Nr. 2894/94 dėl EEE susitarimo įgyvendinimo tvarkos 1 straipsnio 3 dalis, kurioje nustatyta, kad Taryba, remdamasi Komisijos pasiūlymu, nustato poziciją, kurios Sąjungos vardu turi būti laikomasi dėl tokių sprendimų.

               •Subsidiarumo principas (neišimtinės kompetencijos atveju)

                  Pasiūlymas atitinka subsidiarumo principą dėl toliau nurodytos priežasties.

                  Šio pasiūlymo tikslo, t. y. užtikrinti vidaus rinkos vientisumą, valstybės narės negali deramai pasiekti, todėl dėl siūlomo veiksmo poveikio to tikslo būtų geriau siekti Sąjungos lygmeniu.

               •Proporcingumo principas

                  Pagal proporcingumo principą šiuo pasiūlymu neviršijama to, kas būtina, kad būtų pasiektas jo tikslas – užtikrinti vidaus rinkos vientisumą.

               •Priemonės pasirinkimas

                  Pagal EEE susitarimo 98 straipsnį pasirinkta priemonė yra EEE jungtinio komiteto sprendimas. EEE jungtinis komitetas užtikrina veiksmingą EEE susitarimo įgyvendinimą ir veikimą. Todėl Susitarime numatytais atvejais jis priima sprendimus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

                  Netaikoma.

               4.POVEIKIS BIUDŽETUI

                  EEE narėmis esančios ELPA valstybės turi finansiškai prisidėti prie Sąjungos biudžeto, biudžeto eilutės Nr. 12 02 01 „Bendrosios finansinių paslaugų rinkos įgyvendinimas ir plėtojimas“. Tiksli suma bus nustatyta vadovaujantis EEE susitarimo nuostatomis, kai bus priimtas šis Tarybos sprendimo projektas.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Laikantis ES biudžeto politikos, dalyvauti ES veikloje galima tik sumokėjus atitinkamą finansinį įnašą. Tačiau pagal EEE susitarimo 32 protokolą EEE narėmis esančių ELPA valstybių metinis finansinis įnašas kasmet sumokamas iki rugpjūčio mėn. 31 d. po to, kai EEE narėmis esančioms ELPA valstybėms iki rugpjūčio mėn. 15 d. pateikiamas Europos Komisijos parengtas ES lėšų reikalavimas.

                  Todėl, siekiant užpildyti spragą nuo sausio iki rugpjūčio mėn., Jungtinio komiteto sprendimo projektas turi būti taikomas atgaline data nuo sausio mėn. Taip užtikrinama, kad EEE susitarime numatytas bendradarbiavimas nenutrūktų ištisus kalendorinius metus.

                  Taikymas atgaline data nedaro poveikio suinteresuotųjų asmenų teisėms bei pareigoms ir nepažeidžia teisėtų lūkesčių principo.

               2020/0170 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo

                  (Biudžeto eilutė 12 02 01 – Finansinės paslaugos)

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos
                  1
               , ypač į jo 1 straipsnio 3 dalį,

               atsižvelgdami į Europos Komisijos pasiūlymą,

               kadangi:

               (1)Europos ekonominės erdvės susitarimas
                  2
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, inter alia, EEE susitarimo 31 protokolą;

               (3)EEE susitarimo 31 protokole išdėstytos bendradarbiavimo konkrečiose srityse, nesusijusiose su keturiomis laisvėmis, nuostatos;

               (4)tikslinga tęsti EEE susitarimo susitariančiųjų šalių bendradarbiavimą vykdant iš Europos Sąjungos bendrojo biudžeto finansuojamą Sąjungos veiklą, susijusią su finansinėmis paslaugomis;

               (5)todėl tam, kad šis išplėstas bendradarbiavimas būtų tęsiamas po 2019 m. gruodžio 31 d., reikėtų iš dalies pakeisti EEE susitarimo 31 protokolą;

               (6)Sąjungos pozicija EEE jungtiniame komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete dėl siūlomo EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo, grindžiama prie šio sprendimo pridėtu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 305, 1994 11 30, p. 6.

                     (2)

                        OL L 1, 1994 1 3, p. 3.

    ---documentbreak---

               EUROPOS KOMISIJA
            Briuselis, 2020 08 13
            COM(2020) 367 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo (Biudžeto eilutė 12 02 01 – Finansinės paslaugos)

               PRIEDAS

               EEE JUNGTINIO KOMITETO SPRENDIMAS

               Nr. […]

                […]

               kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 86 ir 98 straipsnius,

               kadangi:

               (1)tikslinga tęsti EEE susitarimo Susitariančiųjų Šalių bendradarbiavimą vykdant iš Sąjungos bendrojo biudžeto finansuojamą Sąjungos veiklą, susijusią su bendrosios finansinių paslaugų rinkos įgyvendinimu ir plėtojimu;

               (2)todėl, norint nuo 2020 m. sausio 1 d. išplėsti bendradarbiavimą, reikėtų iš dalies pakeisti EEE susitarimo 31 protokolą,

               PRIĖMĖ ŠĮ SPRENDIMĄ:

               1 straipsnis

               EEE susitarimo 31 protokolo 7 straipsnio 11 dalyje žodžiai „ir 2019“ pakeičiami žodžiais „, 2019 ir 2020“.

               2 straipsnis

               Šis sprendimas įsigalioja kitą dieną po paskutinio pranešimo perdavimo pagal EEE susitarimo 103 straipsnio 1 dalį.

               Jis taikomas nuo 2020 m. sausio 1 d.

               3 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                  EEE jungtinio komiteto vardu

                  Pirmininkas

                  EEE jungtinio komiteto

                  sekretoriai


               EUROPOS KOMISIJA
            Briuselis, 2020 08 13
            COM(2020) 368 final
            2020/0171(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo (Biudžeto eilutė 02 03 01 „Vidaus rinka“ ir biudžeto eilutė 02 03 04 „Vidaus rinkos valdymo priemonės“)
            (Tekstas svarbus EEE)

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               Siekdamas užtikrinti reikiamą vidaus rinkos teisinį saugumą ir vientisumą, EEE jungtinis komitetas turi įtraukti visus susijusius ES teisės aktus į EEE susitarimą kuo greičiau po jų priėmimo ir sudaryti sąlygas EEE narėmis esančioms ELPA valstybėms dalyvauti su EEE susijusiuose ES veiksmuose arba programose.

               EEE jungtinio komiteto sprendimo projektu (pridedamu prie siūlomo Tarybos sprendimo) siekiama iš dalies pakeisti EEE susitarimo 31 protokolą dėl bendradarbiavimo konkrečiose srityse, nesusijusiose su keturiomis laisvėmis. Tai yra būtina, siekiant sudaryti sąlygas EEE narėmis esančioms ELPA valstybėms dalyvauti vykdant Sąjungos programas ir veiksmus, finansuojamus pagal Europos Sąjungos bendrojo biudžeto eilutes. Šiuo atveju šiuo pakeitimu siekiama sudaryti sąlygas EEE narėmis esančioms ELPA valstybėms (Norvegijai, Islandijai ir Lichtenšteinui) dalyvauti vykdant Sąjungos veiksmus, kurie finansuojami pagal 2020 finansinių metų Europos Sąjungos bendrojo biudžeto eilutę 02 03 01 „Vidaus rinka“ ir biudžeto eilutę 02 03 04 „Vidaus rinkos valdymo priemonės“.

               •Suderinamumas su toje pačioje politikos srityje galiojančiomis nuostatomis

               Pridedamas Jungtinio komiteto sprendimo projektas visiškai atitinka EEE susitarimo tikslą stiprinti tvarius ir subalansuotus susitariančiųjų šalių prekybos ir ekonominius ryšius, taikant vienodas konkurencijos sąlygas ir laikantis tokių pačių taisyklių tam, kad būtų sukurta vientisa Europos ekonominė erdvė.

               •Suderinamumas su kitomis Sąjungos politikos sritimis

               Jungtinio komiteto sprendimas taip pat dera su kitų sričių Sąjungos politika, visų pirma siekiant apsaugoti ES vidaus rinkos vientisumą.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Pasiūlymas grindžiamas SESV 114 straipsniu kartu su 218 straipsnio 9 dalimi. Tarybos reglamento (EB) Nr. 2894/94
                  1
                dėl EEE susitarimo įgyvendinimo tvarkos 1 straipsnio 3 dalyje nustatyta, kad Taryba, remdamasi Komisijos pasiūlymu, nustato poziciją, kurios Sąjungos vardu turi būti laikomasi dėl tokių sprendimų.

               •Subsidiarumo principas (neišimtinės kompetencijos atveju)

               Pasiūlymas atitinka subsidiarumo principą dėl toliau nurodytos priežasties.

               Šio pasiūlymo tikslo, t. y. užtikrinti vidaus rinkos vientisumą, valstybės narės negali deramai pasiekti, todėl dėl siūlomo veiksmo poveikio to tikslo būtų geriau siekti Sąjungos lygiu.

               •Proporcingumo principas

                  Pagal proporcingumo principą šiuo pasiūlymu neviršijama to, kas būtina, kad būtų pasiektas jo tikslas – užtikrinti vidaus rinkos vientisumą.

               •Priemonės pasirinkimas

                  Pagal EEE susitarimo 98 straipsnį pasirinkta priemonė yra EEE jungtinio komiteto sprendimas. EEE jungtinis komitetas užtikrina veiksmingą EEE susitarimo įgyvendinimą ir veikimą. Todėl šiame susitarime numatytais atvejais jis priima sprendimus.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

                  Netaikoma.

               4.POVEIKIS BIUDŽETUI

                  EEE narėmis esančios ELPA valstybės prisideda prie biudžeto eilutės 02 03 01 „Vidaus rinka“ ir biudžeto eilutės 02 03 04 „Vidaus rinkos valdymo priemonės“ finansavimo. Tiksli suma bus nustatyta vadovaujantis EEE susitarimo nuostatomis, kai bus priimtas šis Tarybos sprendimo projektas.

               5.KITI ELEMENTAI

               Vadovaujantis ES biudžeto politika, dalyvauti ES veikloje leidžiama tik tada, kai sumokamas atitinkamas finansinis įnašas. Tačiau pagal EEE susitarimo 32 protokolą EEE narėmis esančių ELPA valstybių metinis finansinis įnašas kasmet sumokamas iki rugpjūčio mėn. 31 d. po to, kai EEE narėmis esančioms ELPA valstybėms iki rugpjūčio mėn. 15 d. pateikiamas Europos Komisijos parengtas ES lėšų reikalavimas.

               Todėl, siekiant užpildyti spragą nuo sausio iki rugpjūčio mėn., Jungtinio komiteto sprendimo projektas turi būti taikomas atgaline data nuo sausio mėn. Taip užtikrinama, kad EEE susitarime numatytas bendradarbiavimas nenutrūktų ištisus kalendorinius metus.

                  Taikymas atgaline data nedaro poveikio suinteresuotųjų asmenų teisėms bei pareigoms ir nepažeidžia teisėtų lūkesčių principo.

               2020/0171 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo

                  (Biudžeto eilutė 02 03 01 „Vidaus rinka“ ir biudžeto eilutė 02 03 04 „Vidaus rinkos valdymo priemonės“)

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos
                  2
               , ypač į jo 1 straipsnio 3 dalį,

               atsižvelgdami į Europos Komisijos pasiūlymą,

               kadangi:

               (1)Europos ekonominės erdvės susitarimas
                  3
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį EEE jungtinis komitetas gali nuspręsti, be kita ko, iš dalies pakeisti EEE susitarimo 31 protokolą (toliau – 31 protokolas);

               (3)EEE susitarimo 31 protokole išdėstytos bendradarbiavimo konkrečiose srityse, nesusijusiose su keturiomis laisvėmis, nuostatos;

               (4)tikslinga išplėsti EEE susitarimo susitariančiųjų šalių bendradarbiavimą vykdant iš Europos Sąjungos bendrojo biudžeto finansuojamus Sąjungos veiksmus, susijusius su prekių ir paslaugų vidaus rinkos veikimu ir vystymu;

               (5)todėl EEE susitarimo 31 protokolas turėtų būti iš dalies pakeistas, kad toks išplėstas bendradarbiavimas galėtų būti vykdomas nuo 2020 m. sausio 1 d.;

               (6)Sąjungos pozicija EEE jungtiniame komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete dėl siūlomo EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo, grindžiama prie šio sprendimo pridedamu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 305, 1994 11 30, p. 6–8.

                     (2)

                        OL L 305, 1994 11 30, p. 6.

                     (3)

                        OL L 1, 1994 1 3, p. 3.

    ---documentbreak---

               EUROPOS KOMISIJA
            Briuselis, XXX

               EEE/111/2020

            [...](2020) XXX draft
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo (Biudžeto eilutė 02 03 01 „Vidaus rinka“ ir biudžeto eilutė 02 03 04 „Vidaus rinkos valdymo priemonės“)

               PRIEDAS

               EEE JUNGTINIO KOMITETO SPRENDIMAS

               Nr. […]

                […]

               kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,

               kadangi:

               (1)tikslinga tęsti EEE susitarimo susitariančiųjų šalių bendradarbiavimą vykdant iš Sąjungos bendrojo biudžeto finansuojamus Sąjungos veiksmus, susijusius su prekių ir paslaugų vidaus rinkos veikimu ir vystymu ir vidaus rinkos valdymo priemonėmis;

               (2)todėl, norint nuo 2020 m. sausio 1 d. išplėsti bendradarbiavimą, reikėtų iš dalies pakeisti EEE susitarimo 31 protokolą,

               PRIĖMĖ ŠĮ SPRENDIMĄ:

               1 straipsnis

               EEE susitarimo 31 protokolo 7 straipsnio 12 ir 14 pastraipose žodžiai „ir 2019“ pakeičiami žodžiais „, 2019 ir 2020“.

               2 straipsnis

               Šis sprendimas įsigalioja kitą dieną po paskutinio pranešimo perdavimo pagal EEE susitarimo
                  1* 103 straipsnio 1 dalį.

               Jis taikomas nuo 2020 m. sausio 1 d.

               3 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                  EEE jungtinio komiteto vardu

                  Pirmininkas

                  EEE jungtinio komiteto

                  sekretoriai

                     (1)
                  *
                        [Konstitucinių reikalavimų nenurodyta.]